Document ID: 32006D0760

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Νοεμβρίου 2006
σχετικά με τον καθορισμό, για την περίοδο εμπορίας 2006/2007, των ποσών της ενίσχυσης διαφοροποίησης, της πρόσθετης ενίσχυσης διαφοροποίησης και της μεταβατικής ενίσχυσης, τα οποία πρόκειται να χορηγηθούν στο πλαίσιο του προσωρινού καθεστώτος αναδιάρθρωσης του κλάδου της ζάχαρης στην Ευρωπαϊκή Κοινότητα
[κοινοποιηθείσα υπό τον αριθμό Ε(2006) 5306]
(Τα κείμενα στην ισπανική, γερμανική, αγγλική, ιταλική, πορτογαλική και σουηδική γλώσσα είναι τα μόνα αυθεντικά)
(2006/760/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 320/2006 του Συμβουλίου, της 20ής Φεβρουαρίου 2006, για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα και για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής (1),
τον κανονισμό (ΕΚ) αριθ. 968/2006 της Επιτροπής, της 27ης Ιουνίου 2006, σχετικά με τον καθορισμό των λεπτομερών κανόνων εφαρμογής του κανονισμού (ΕΚ) αριθ. 320/2006 του Συμβουλίου για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα (2) και ιδίως το άρθρο 13 παράγραφος 1,
Εκτιμώντας τα ακόλουθα:
(1)
Η Επιτροπή οφείλει να καθορίσει, το αργότερο έως τις 31 Οκτωβρίου 2006, τα ποσά που χορηγούνται σε κάθε κράτος μέλος το οποίο αφορά η ενίσχυση διαφοροποίησης που προβλέπεται στο άρθρο 6 του κανονισμού (ΕΚ) αριθ. 320/2006, η πρόσθετη ενίσχυση διαφοροποίησης που προβλέπεται στο άρθρο 7 του εν λόγω κανονισμού και η μεταβατική ενίσχυση σε ορισμένα κράτη μέλη, η οποία προβλέπεται στο άρθρο 9 του εν λόγω κανονισμού.
(2)
Τα ποσά της ενίσχυσης διαφοροποίησης και της πρόσθετης ενίσχυσης διαφοροποίησης υπολογίζονται βάσει των τόνων της ποσόστωσης ζάχαρης την οποία αποποιήθηκε το οικείο κράτος μέλος κατά την περίοδο εμπορίας 2006/2007, όπως προβλέπεται στο άρθρο 13 παράγραφος 2 του κανονισμού (ΕΚ) αριθ. 968/2006.
(3)
Πρέπει να διατεθούν στην Αυστρία και τη Σουηδία, από την περίοδο εμπορίας 2006/2007, τα συνολικά ποσά της μεταβατικής ενίσχυσης για τα εν λόγω κράτη μέλη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ποσά για κάθε κράτος μέλος το οποίο αφορά η ενίσχυση διαφοροποίησης και η πρόσθετη ενίσχυση διαφοροποίησης που προβλέπονται στα άρθρα 6 και 7 του κανονισμού (ΕΚ) αριθ. 320/2006 αντιστοίχως, όπως έχουν καθοριστεί βάσει των ποσοστώσεων που αποτέλεσαν το αντικείμενο αποποίησης κατά την περίοδο εμπορίας 2006/2007, εκτίθενται στο παράρτημα της παρούσας απόφασης.
Τα ποσά της μεταβατικής ενίσχυσης για την Αυστρία και τη Σουηδία, η οποία προβλέπεται στο άρθρο 9 του κανονισμού (ΕΚ) αριθ. 320/2006, εκτίθενται στο παράρτημα της παρούσας απόφασης.
Άρθρο 2
H παρούσα απόφαση απευθύνεται στο Βασίλειο της Ισπανίας, στην Ιρλανδία, στην Ιταλική Δημοκρατία, στη Δημοκρατία της Αυστρίας, στην Πορτογαλική Δημοκρατία και στο Βασίλειο της Σουηδίας.
Βρυξέλλες, 9 Νοεμβρίου 2006.

Labels: 17
19
7
6
18
15